《题雁荡山》
宋代·范宗尹

一径入幽谷，随山几萦盘。云树深蓊蔚，石溪响潺湲。

我来春色晚，山花亦何繁。好鸟不知名，向人自关关。

遗我发兴新，探讨忘疲艰。龙湫信奇绝，飞泉落云间。

快泻万斛珠，溅沫霜雪寒。尊者所经行，草木不可芟。

敢将尘土足，濯此清泠湾。晚投野僧家，山作碧玉环。

高堂极虚明，可寄须臾闲。此行端为山，山穷我当还。

明朝驱车去，依然随尘寰。胜处未易忘，神游清夜阑。

作者简介：范宗尹（1100年－1136年），字觉民，襄阳邓城（今湖北襄阳西北）人，南宋宰相。建炎三年（1129年），吕颐浩任相。范宗尹被召回，历任中书舍人、御史中丞、参知政事（副相），四年，代吕颐浩为相，授守尚书右仆射、同中书门下平章事兼御营使，年仅三十，史称“近世宰相年少，未有如宗尹者”。绍兴元年（1131年）二月辛巳，日有黑子，宗尹认为辅政无能，请求罢免，不许。晚年为秦桧所排挤，出京担任温州知州。绍兴六年（1136年），退居天台，不久卒，年三十七岁。